VDSS sodba Psp 668/2015
Sodna praksa Višjega delovnega in socialnega sodišča, 2016-05-04

Jože Cepec (preds.), Edo Škrabec (poroč.), Nada Perić Vlaj

znižano plačilo vrtca - otroški dodatek - zmotna uporaba materialnega prava - upoštevanje regresa za letni dopust

Sodišče prve stopnje je zmotno presodilo, da je tožena stranka pri ugotavljanju upravičenosti tožnice do otroškega dodatka in pri znižanju plačila vrtca nepravilno upoštevala regres, zaradi česar je ugodilo tožbenemu zahtevku ter izpodbijane odločbe tožene stranke odpravilo in zadevo vrnilo v ponovno upravno odločanje. Način upoštevanja dohodka je predpisan v 15. členu ZUPJS, ki v petem odstavku določa, da podrobnejši način upoštevanja dohodkov po tem zakonu določi minister, pristojen za socialno varstvo. Zakon odkazuje na uporabo Pravilnika, katerega sestavni del je tudi priloga glede načina izračuna dohodkov iz odločbe o odmeri dohodnine ali informativnega izračuna. Tožena stranka je pri odločanju o pravicah iz javnih sredstev pravilno upoštevala znesek prejetega regresa, skladno z ZUPJS in Pravilnikom, zato je pritožbeno sodišče izpodbijano sodbo spremenilo tako, da je tožbeni zahtevek na odpravo upravnih odločb zavrnilo.

Pritožbi se ugodi in se izpodbijana sodba spremeni tako, da se tožbeni zahtevek na odpravo odločb št. ... z dne 9. 10. 2014 in št. ... z dne 12. 6. 2014 glede otroškega dodatka in odločb št. ... z dne 9. 10. 2014 ter št. ... z dne 12. 6. 2014 glede znižanega plačila vrtca, zavrne.

1. Sodišče prve stopnje je z izpodbijano sodbo odpravilo odločbi tožene stranke št. ... z dne 9. 10. 2014 in št. ... z dne 12. 6. 2014 glede otroškega dodatka in odločb št. ... z dne 9. 10. 2014 ter št. ... z dne 12. 6. 2014 glede znižanega plačila vrtca in zadevo vrnilo toženi stranki v novo odločanje.

2. Zoper sodbo je pritožbo vložila tožena stranka. V pritožbi navaja, da sodišče prve stopnje v 9. točki obrazložitve zaključuje, da je tožena stranka upoštevala nepravilno višino regresa za letni dopust, saj ga je upoštevala v višjem znesku, kot bi ga dejansko morala, zaradi česar so bili upoštevani tudi višji dohodki in v posledici tega je bila tudi nepravilno ugotovljena višina otroškega dodatka in tudi višina plačila za program vrtca. K Pravilniku o načinu upoštevanja dohodkov pri ugotavljanju upravičenosti do otroškega dodatka, državne štipendije, znižanega plačila vrtca, subvencije malice za učence in dijake, subvencije kosila za učence, subvencije prevozov za dijake in študente, oprostitve plačila socialno varstvenih storitev in prispevka za plačilo družinskega pomočnika (Pravilnik, Ur. l. RS, št. 93/2011) je priložena priloga: način izračuna dohodkov iz odločbe o odmeri dohodnine ali informativnega izračuna. V tej prilogi je podrobno razložen način izračuna neto dohodkov. A.A. je v letu 2010 prejel regres v višini 1.099,00 EUR, od katerega je bila odmerjena akontacija dohodnine v višini 205,83 EUR. Skladno z navedeno prilogo se je upošteval regres v višini 1.013,15 EUR. Tožena stranka opozarja, da je sodišče vezano na pravilno uporabo materialnega prava, pri čemer je očitno spregledalo navedeno prilogo ter napačno ugotovilo višino regresa. Pritožbenemu sodišču predlaga, da izpodbijano sodbo spremeni tako, da tožbeni zahtevek zavrne oziroma podrejeno, da izpodbijano sodbo razveljavi in zadevo vrne sodišču prve stopnje v novo sojenje.

4. Po preizkusu zadeve pritožbeno sodišče ugotavlja, da sodišče prve stopnje ni zagrešilo kršitev, na katere pritožbeno sodišče na podlagi drugega odstavka 350. člena Zakona o pravdnem postopku (ZPP, Ur. l. RS, št. 26/99 s spremembami) pazi po uradni dolžnosti. Je pa sodišče prve stopnje ob pravilno ugotovljenem dejanskem stanju zmotno uporabilo materialno pravo.

5. Sodišče prve stopnje je presojalo drugostopenjsko odločbo tožene stranke št. ... z dne 9. 10. 2014, s katero je bila zavrnjena pritožba tožnice vložena zoper prvostopenjsko odločbo CSD št. ... z dne 12. 6. 2014. Z navedeno odločbo je prvostopenjski organ odločil, da je tožnica za čas od 1. 1. 2012 do 31. 12. 2012 upravičena do otroškega dodatka v skupni višini 125,78 EUR mesečno. Sodišče je nadalje presojalo tudi dokončno odločbo št. ... z dne 9. 10. 2014, s katero je bila zavrnjena pritožba tožnice, vložena zoper prvostopenjsko odločbo CSD št. ... z dne 12. 6. 2014. Z navedeno odločbo je prvostopenjski organ odločil, da se tožnici za otroka B.B. določi plačilo za plačilo vrtca v višini 30 % cene programa od 1. 1. 2012 do 31. 12. 2012.

6. V zadevi je bilo sporno upoštevanje starševskega dodatka ter regresa za tožničinega partnerja v letu 2010. Sodišče prve stopnje je z izpodbijano sodbo presodilo, da je tožena stranka pravilno upoštevala dohodek tožnice iz naslova starševskega dodatka, nepravilno pa naj bi bil upoštevan regres, zaradi česar je ugodilo tožbenemu zahtevku ter izpodbijane odločbe odpravilo in zadevo vrnilo v ponovno upravno odločanje. Glede na vloženo pritožbo tožene stranke je v zadevi odprto zgolj vprašanje, ali je bila v predsodnem postopku pravilno upoštevana višina regresa.

7. Način upoštevanja dohodka je predpisan v 15. členu Zakona o uveljavljanju pravic iz javnih sredstev (ZUPJS, Ur. l. RS, št. 62/2010 s spremembami). V petem odstavku je določeno, da podrobnejši način upoštevanja dohodkov po tem zakonu določi minister, pristojen za socialno varstvo. Zakon odkazuje na uporabo Pravilnika, katerega sestavni del je tudi priloga glede načina izračuna dohodkov iz odločbe o odmeri dohodnine ali informativnega izračuna. Regres je označen s številko 1103. Iz informativnega izračuna dohodnine za leto 2010 (priloga A/2) je razvidno, da je znašala višina regresa 1.099,00 EUR, da od regresa niso bili plačani prispevki ter da je znašala akontacija 205,83 EUR. Sorazmerni davek od regresa se izračuna po formuli 3E:27Ex28F (št. 3, 27 in 28 pomenijo št. vrstice v Pravilniku). E pomeni dohodek, torej regres, zmanjšan za prispevke, ki pa niso bili plačani, kar pomeni, da znesek 3E znaša 1.099,00 EUR. 27E pomeni znesek vseh dohodkov, zmanjšan za prispevke, kar glede na podatke iz informativnega izračuna znaša 15.584,54 EUR (19,693,93 EUR - 4,109,39 EUR). Dobljeni znesek je potrebno pomnožiti z odmerjeno dohodnino v višini 1.217,41 EUR (točka 8 informativnega izračuna). Skupen znesek znaša 85,85 EUR, ki je označen s črko F. Upoštevani dohodek glede regresa  (E-F, oz. 1.099,00 EUR - 85,85 EUR), znaša 1.013,15 EUR. Iz izpodbijane prvostopenjske odločbe za otroški dodatek in za znižano plačilo vrtca izhaja, da je bil navedeni znesek upoštevan pri izračunu dohodka. Tožena stranka je torej pri odločanju o pravicah iz javnih sredstev pravilno upoštevala znesek prejetega regresa.

8. Pritožbeno sodišče je zato na podlagi 5. alineje 358. člena ZPP in prvega odstavka 81. člena Zakona o delovnih in socialnih sodiščih (ZDSS-1, Ur. l. RS, št. 2/2004 in 10/2004) ugodilo pritožbi tožene stranke ter izpodbijano sodbo spremenilo tako, da je tožbeni zahtevek na odpravo izpodbijanih odločb tožene stranke, kot so razvidni iz izreka te sodbe, zavrnilo.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.